ตลาดรถยนต์เดือนพ.ย. เพิ่ม 23.8% ด้วยยอดขาย 57,031 คัน
โพสต์ทูเดย์ - ตลาดรถยนต์เดิอน พฤศจิกายน เริ่มฟื้นตัวด้วยยอดขาย 57,031 คัน เพิ่มขึ้น 23.8% สูงสุดในรอบ 53 เดือน
16 ธ.ค. 2552

โพสต์ทูเดย์ - ตลาดรถยนต์เดิอน พฤศจิกายน เริ่มฟื้นตัวด้วยยอดขาย 57,031 คัน เพิ่มขึ้น 23.8% สูงสุดในรอบ 53 เดือน 
นายวุฒิกร    สุริยะฉันทนานนท์    ผู้ช่วยกรรมการผู้จัดการใหญ่อาวุโส บริษัท โตโยต้า มอเตอร์ ประเทศไทย รายงานสถิติการขายรถยนต์เดือนพฤศจิกายน 2552 ปริมาณการขาย 57,031 คัน เพิ่มขึ้น 23.8% ประกอบด้วย รถยนต์นั่ง 24,054 คัน เพิ่มขึ้น 32.3% รถเพื่อการพาณิชย์ 32,977 คัน เพิ่มขึ้น 18.2% รวมทั้ง รถกระบะขนาด 1 ตัน ในเซกเมนท์นี้ จำนวน 28,885 คัน เพิ่มขึ้น 18.9%
ขณะที สถิติการขายสะสม 11 เดือนของปี 2552 มีปริมาณทั้งสิ้น 476,786 คัน ลดลง 14.3% เมื่อเทียบกับช่วงเดียวกันของปีที่ผ่านมา โดยแบ่งออกเป็น รถยนต์นั่ง 199,606 คัน ลดลง 1.7% รถเพื่อการพาณิชย์ 277,180 คัน ลดลง 21.5% รวมทั้ง รถกระบะขนาด 1 ตัน ในเซ็กเมนท์นี้จำนวน 240,262 คัน ลดลง 20.7%
ทั้งนี้ ตลาดรถยนต์เดือนพ.ย. ได้เติบโตต่อเนื่องเป็นเดือนที่ 3 และเป็นการเติบโตสูงสุดในรอบ 53 เดือน โดยตลาดรถยนต์นั่งที่เติบโต 32.3% สูงสุดในรอบปี ส่วนหนึ่งเป็นผลจากความนิยมอย่างต่อเนื่องของรถยนต์นั่งหลายรุ่น รวมถึงรถยนต์รุ่นใหม่ที่มีการแนะนำเข้าสู่ตลาดในช่วงที่ผ่านมา ในขณะที่ตลาดรถยนต์เพื่อการพาณิชย์   มีอัตราการเติบโต 18.2% โดยตลาดรถกระบะขนาด 1 ตัน มีอัตราการเติบโตเพิ่มขึ้น 18.9% สูงสุดในรอบปีเช่นกัน เป็นผลมาจากการฟื้นตัวทางเศรษฐกิจ ประกอบกับราคาสินค้าการเกษตรที่ปรับราคาสูงขึ้น 
ขณะที่ ตลาดรถยนต์สะสม 11 เดือนมีปริมาณการขาย 476,786 คัน ลดลง 14.3% เป็นอัตราการเติบโตที่หดตัวน้อยที่สุดของปี เมื่อเทียบกับช่วงเวลาเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 1.7% ตลาดรถยนต์เพื่อการพาณิชย์มีอัตราการเติบโตลดลง 21.5% ทั้งนี้ยอดขายรถยนต์สะสมยังคงหดตัวแต่เป็นการหดตัวที่ลดลงอย่างต่อเนื่อง สอดคล้องกับดัชนีชี้วัดทางเศรษฐกิจต่างๆที่มีทิศทางเพิ่มขึ้น แสดงถึงการฟื้นตัวของระบบเศรษฐกิจ ประกอบกับราคาพืชผลทางการเกษตรที่ปรับขึ้น และมาตรการกระตุ้นเศรษฐกิจจากภาครัฐ อาทิ แผนปฏิบัติการไทยเข้มแข็ง ที่งบประมาณถูกส่งเข้าสู่ระบบเศรษฐกิจมาอย่างต่อเนื่อง
ส่วนการคาดการณ์ ตลาดรถยนต์เดือนธันวาคม คาดว่าจะมีปริมาณการขายดีขึ้น จากสถิติการขายแล้วเดือนธันวาคมเป็นเดือนที่มียอดขายสูงสุดของปี ประกอบกับค่ายรถยนต์ต่างๆ ได้มีการแนะนำรถยนต์รุ่นใหม่ รุ่นพิเศษ ตลอดจนนำข้อเสนอพิเศษต่างๆมาเสนอต่อผู้บริโภคสำหรับงานมอเตอร์ เอ็กซ์โปและต่อเนื่องตลอดเดือน รวมถึงภาวะเศรษฐกิจโดยรวมมีสัญญาณการฟื้นตัวในทิศทางที่ดีขึ้น ทั้งนี้ เชื่อมั่นว่าตลาดรถยนต์จะสามารถบรรลุเป้าหมายการขายของปีที่ได้ประมาณการไว้ 520,000 คัน